b'\n_START_ARTICLE_\nMoralsk risiko\n_START_PARAGRAPH_\nMoralsk risiko (eng. moral hazard) er innen \xc3\xb8konomi, politikk og rettsvitenskap et problem som kan oppst\xc3\xa5 idet to eller flere parter inng\xc3\xa5r en avtale. Det er et fenomen i form av opportunisme etter avtaleinng\xc3\xa5else. Problemet oppst\xc3\xa5r fordi en av avtalepartene i egen vinnings hensikt og for \xc3\xa5 im\xc3\xb8tekomme egne m\xc3\xa5l kan opptre i strid med den inng\xc3\xa5tte avtalen, mot den andres interesse og til den andres kostnad._NEWLINE_Et konkret eksempel p\xc3\xa5 slik moralsk risiko i dagliglivet er at en person med en forsikring kan opptre mindre forsiktig, med visshet om at forsikringen dekker eventuelle utgifter ved uforsiktig oppf\xc3\xb8rsel. I finansverdenen knyttes moralsk risiko ofte mot den antatt \xc3\xb8kte risikovilje finansinstitusjoner tar, i visshet om at det offentlige vil tre inn dersom likviditetsproblemer oppst\xc3\xa5r.'